**KRTKOVA ZÁHRADKA**

Pri malom lesíku na kraji malej lúčky mal krtko svoj domček. Hoci zvonku vyzeral ako kopa hliny, vo vnútri mal veľmi útulne a hlavne čisto. Každý deň si starostlivo vyupratoval, aby tam nebola ani jediná smietka.

Okrem radosti zo svojho domčeka mal však ešte jednu radosť- a to bola jeho záhradka. Staral sa o ňu od samej jari. Len čo zmizol sneh a vetrík osušil zem a teplé lúče slniečka ohriali zem, už si krtko obliekol svoje pracovné nohavice, zobral náradia a „šup“, už bol v záhradke.

Sadol si na svoju lavičku a začal premýšľať. A viete o čom? Prezradím vám to! Rozmýšľal, čo si do svojej záhradky tento rok nasadí. Semienka mal vo svojom košíčku, ale nevedel si vybrať, lebo jemu sa páčili všetky. Lenže všetky si zasadiť nemohol, pretože jeho záhradka bola malá. Ako tak premýšľal a premýšľal, predstavte si, že na tej lavičke zaspal.....

Zbadala to straka, a pretože straka je taký vták, že všetko kradne, ukradla krtkovi všetky semienka. Keď sa krtko prebudil, pozerá a vidí, že jeho semienka zmizli...

Pustil sa do plaču a plakal tak veľmi, až ho začuli aj zvieratká okolo. „Čo sa ti stalo?, prečo plačeš?“

„Moje semienka sú preč, moja záhradka bude tento rok smutná...“...a plakal a plakal....

„Neboj sa, my ti pomôžeme, nebuď smutný!“

„A ako mi pomôžete, keď moje semienka sú preč?!“

„Pozri, tamto v kútiku už vystrčila svoje prvé lístky snežienka! Ešte jej je zima, ale keď poprosíš slniečko, aby trošku viac hrialo, určite rýchlejšie vyrastie!“

Krtko trošku porozmýšľal a povedal si, že kamaráti majú pravdu. Tak sa dal hneď aj do toho:

„Slniečkooooooooo, kamarááááát, môžeš zohriať túto slabučkú snežienku?“

„Pravdaže môžem, a ešte si zavolám na pomoc aj môjho kamaráta – dáždik, aby ju aj popolieval. Choď teraz domov a príď za pár dní, potom uvidíš niečo krásne...

Hoci sa krtkovi domov nechcelo, poslúchol a šiel domov. Dal si teplý čajík a zaspal, lebo krtkovia veľa spia. Zobudil sa až na to, že mu niekto klope na jeho domček.

„Krtko, vstávaj, čaká ťa vonku prekvapenie!“ Krtko sa raz dva obliekol, pretože bol veľmi zvedavý na to prekvapenie. Zvieratká ho ťahali do jeho záhradky a predstavte si, že v kútiku záhradky vyrástla taká krásna snežienka, akú ešte svet nevidel. Mala štíhle zelené lístky a uprostred tých lístkov bol stonky, na ktorých sa v jarnom vánku pohojdávali krehké biele snežienôčky. Trošku sa ešte triasli od zimy, ale slniečko to hneď napravilo a teplými lúčikmi ich ohrievalo.

„Také krásne kvietky nemá nik, len ja! Ďakujem slniečko, ďakujem obláčik, ďakujem kamaráti!“

A viete čo, deti, tá zlá straka keď to videla, od zlosti a závisti odletela tak ďaleko, že ju už nikto nikdy viac nevidel.

Krtko sedel na svojej lavičke a tešil sa zo svojho prvého kvietku v záhradke. To ešte ale nevedel, že jeho kamaráti mu chystajú ďalšie prekvapenie... ale to sa dozviete až zajtra.

- /postupne každý deň pridávame do krtkovej záhradky ďalšie jarné kvietky- púpavy, fialky, tulipány, narcise...podľa vášho uváženia...rozprávku sme si naplánovali na pondelok a od nej sa nám odvíjali činnosti na celý týždeň - každý deň sa vám naskytne plno príležitostí na činnosť, pretože kvietky môžete maľovať, kresliť, počítať, priraďovať, triediť podľa veľkosti, farby, nalepovať, vytvárať s prírodnín, skladať z papiera, modelovať, vytvárať ich z papierových košíčkov na zákusky,.......a keď každý deň budete pracovať s iný kvietkom, zistíte, že za týždeň to ani nestihnete...určite vás napadne ešte plno iných činností... veľa tvorivosti vám želajú p. učiteľky.